Testez noul Samsung Galaxy S8+ de aproape o săptămână și, după mai multe sesiuni de butonare intensivă, mă simt pregătit să împart cu voi câteva impresii despre autonomie. Pentru cei nu știu, Galaxy S8+ aduce la bord un ecran curbat Super AMOLED cu diagonală de 6.2 inchi și rezoluție QHD+ (raport aspect 18.5:9), un procesor Samsung Exynos 8895 Octa-Core la 2.3 Ghz, 4 GB de memorie RAM, 64 GB spațiu de stocare (+ slot pentru card microSD), o cameră foto “dual pixel” cu rezoluție de 12 MP, precum și un acumulator cu capacitate de 3.500 mAh – cu 100 mAh mai puțin decât cel de pe predecesorul său, Galaxy S7 Edge.

Recunosc, inițial am privit cu o oarecare reticență decizia producătorului de a integra un ecran de 6.2 inchi pe un smartphone cu acumulator de 3.500 mAh. Cu toate că panel-urile AMOLED sunt ceva mai eficiente decât cele LCD, creșterea diagonalei, dar și a rezoluției, poate avea un impact extrem de negativ asupra autonomiei. Din fericire, sud-coreeni și-au făcut temele și au reușit să ne pună pe masă un smartphone ce nu excelează doar la capitolele design și performanță, ci și în ceea ce privește autonomia, care, la prima vedere, pare a fi cam pe aceeași linie cu cea oferită de Galaxy S7 Edge. Desigur, acest lucru nu ar fi fost posibil fără dezvoltarea unui nou SoC, care să fie mult mai eficient pe partea de consum de energie și care, totodată, să asigure și o experiență de utilizare fără cusur la rezoluția nativă de 1440 x 2960 pixeli. În cazul variantei europene a lui Galaxy S8+, s-a mers pe Exynos 8895, un chipset dezvoltat in-house de către Samsung. Acesta este construit în jurul unui proces de fabricație pe 10 nm și dispune de 8 nuclee împărțite în 2 clustere (big.LITTLE): unul cu 4 nuclee custom Samsung Exynos M1 la 2.3 Ghz și un altul cu 4 nuclee ARM Cortex-A53 la 1.7 Ghz. Procesorul este acompaniat de un GPU Mali-G71, despre care știm că oferă un nivel de performanță foarte similar cu cel a lui Adreno 540, integrat în Qualcomm Snapdragon 835.

Înainte de a vă prezenta rezultatele obținute, am să vă vorbesc puțin despre Always-On Display. Știți voi, acea funcție care menține display-ul în permanență aprins spre a ne afișa ora, notificările, calendarul ș.a.m.d. Deși pare o funcție extrem de utilă și interesantă la prima vedere, consumul de energie nu este chiar neglijabil. La fel ca și pe Galaxy S7 Edge, Always-On Display-ul lui Galaxy S8+ are tendința de a genera un battery drain în standby de cel puțin 1% pe oră. Cu alte cuvinte, dacă lași telefonul neatins pe timp de noapte, există șanse foarte mari ca bateria să se descarce chiar și cu 15%, indiferent de opțiunile de conectivitate pe care le ai pornite.

În ciuda acestui lucru, am decis să testez terminalul cu AOD pornit, așa cum vine în implicit. Singura schimbare pe care am făcut-o a fost la nivel de rezoluție. Din fabrică, Galaxy S8+ vine setat la rezoluția FHD+ (1080 x 2220), care, după părerea mea, arată extrem de ciudat, mai toate elementele fine având o tentă ușor neclară. În plus, ar fi fost păcat să chinui frumusețea asta de display la o rezoluție inferioară celei native. Cel mai probabil, Samsung a implementat această opțiune cu scopul de a le permite utilizatorilor un oarecare nivel de flexibilitate în ceea ce privește autonomia, mai ales în cazul rulării de aplicații cu grafică 3D complexă.

Că tot am adus în discuție schimbarea de rezoluție, iată rezultatele obținute în PCMark Work 2.0 Battery Life – QHD+ vs FHD+:

Diferența de 10 minute de runtime nu justifică sub nici o formă comutarea rezoluției la FHD+, ca să nu mai vorbim de HD+, care arată de-a dreptul oribil pe display-ul de 6.2 inchi. După cum am menționat și mai sus, comutarea rezoluției la o treaptă inferioară se poate dovedi utilă dacă obișnuiești să te joci foarte des pe telefon, însă, în situații de utilizare obișnuite (ex. navigat pe internet, YouTube, chat etc.), diferențele sunt aproape inexistente.

Acum că v-am prezentat rezultatele obținute în teste sintetice, haideți să vorbim despre screen-on-time, etalonul preferat de către majoritatea pasionaților de smartphone-uri. Sunt conștient că nu este un test de autonomie foarte exact și că depinde foarte mult de aplicațiile instalate și de tiparele de utilizare ale fiecărei persoane în parte, însă, de cele mai multe ori, poate fi o referință extrem de utilă. Ca să vă faceți o idee, eu folosesc smartphone-ul pentru web browsing, câteva fotografii, din când în când, chat și YouTube, prin date mobile 4G și Wi-Fi, în funcție de nevoi sau de locul în care mă aflu. Cu alte cuvinte, telefonul reprezintă pentru mine o unealtă de comunicare, informare și, ocazional, divertisment, nu o consolă de jocuri. Așadar, nu e de mirare că am reușit să obțin aproape 6 ore de utilizare continuă și vreo 12 ore de standby, cu Always-On Display, rezoluție QHD+ și luminozitate adaptivă setată la 50%. Spre comparație, într-un scenariu de utilizare uzual, Pixel XL-ul meu obține cam 7 ore de utilizare continuă și 13 – 14 ore de standby.

Sper ca analiza mea sumară să vă fi lămurit cât de cât despre cum se descurcă noul Samsung Galaxy S8+ la capitolul autonomie. Review-ul complet este în lucru și va ateriza pe site cam în 2 zile.

Telefonul a sosit în teste prin intermediul programului Orange Smartphone Tester. Întrebările, sugestiile și criticile voastre sunt binevenite în secțiunea de comentarii.